**KLAIPĖDOS MIESTO SAVIVALDYBĖS**

**NEĮGALIŲJŲ REIKALŲ TARYBOS POSĖDŽIO PROTOKOLAS**

2022 m. Balandžio 5 d. Nr. TAR1-76

Klaipėda

Posėdis įvyko (nuotoliniu būdu): 2022-03-25. Posėdžio pradžia – 13:00 val.

Posėdžio pirmininkė - Jūratė Ruškė.

Posėdžio sekretorė – Jurgita Šekštėnienė.

Dalyvavo: Lilia Baltutienė, Daina Vitkauskienė, Kazys Bagdonas, Janina Tulabienė, Nina Puteikienė, Jurandas Altuchovas.

Svečiai: VšĮ „Klaipėdos šventės“ vadovė Eglė Šulskė.

DARBOTVARKĖ:

1. Dėl informacijos apie kolektyvinės apsaugos statinių prieinamumą neįgaliesiems.
2. Dėl Jūros šventės, Europiados renginių prieinamumo neįgaliesiems didinimo.
3. Klaipėdos NRT veiklos ataskaita už 2021 metus.
4. Kiti klausimai.
5. SVARSTYTA. Informacija apie kolektyvinės apsaugos statinių prieinamumą neįgaliesiems.

Neįgaliųjų reikalų tarybos (toliau – NRT) pirmininkė Jūratė Ruškė tarė įžanginį žodį ir pristatė pirmąjį darbotvarkės klausimą. Pirmininkė išsakė pastebėjimą, kad nors Savivaldybės puslapyje yra pateiktas kolektyvinės apsaugos statinių sąrašas, tačiau jame nėra informacijos apie šių statinių prieinamumą neįgaliesiems. Todėl ji kreipėsi el. paštu į administracijos direktorių Gintarą Neniškį su prašymu patalpinti informaciją apie Klaipėdos kolektyvinės apsaugos statinių prieinamumą neįgaliesiems. Nesulaukusi atsakymo kreipėsi į NRT tarybos narį Kazį Bagdoną, kuris įvardijo atsakingo asmens kontaktą. Pokalbis telefonu įvyko ir Klaipėdos NRT pirmininkei buvo pažadėta, kad informacija apie Klaipėdos kolektyvinių saugos statinių prieinamumą neįgaliesiems bus pateikta artimiausiu metu.

 NUTARTA: Informacija išklausyta.

2. SVARSTYTA. Jūros šventės, Europiados renginių prieinamumo neįgaliesiems didinimas.

Pirmininkė Jūratė Ruškė pamini, kad klausimą pristatys Nina Puteikienė, o Eglė Šulskė pristatys VšĮ „Klaipėdos šventės“ poziciją. Nina Puteikienė pasisako, kad negalima išskirti negalių turinčių žmonių, nes jie visi svarbūs ir turintys teisę oriai dalyvauti miesto šventėse tokiose kaip „Jūros šventė“, tad reikia skirti didelį dėmesį ir pagalbą žmonėms su negalia ir švenčių metu. Primena, kad praėjusiose NRT pasiekė, kad didžiųjų švenčių metu, bei Valstybinių švenčių metu giedamas himnas sakomos kalbos būtų verčiamos į gestų kalbą, taip pat priminė, kad fizinę negalią turintys žmonės galėtų stebėti koncertus jiems turi būti įrengtos pakylos kaip jau buvo daroma praėjusiais metais, tualetai privalo taip pat būti pritaikyti žmonėms su negalia.

D. Vitkauskienė pasisako, kad aplinkos prieinamumas būtų pritaikytas žmonėms su regos negalia, labai padeda garsiniai pasirodymai, nors keletą tokių renginių.

Eglė Šulskė išklausė visus siūlymus, pastabas. Atkreipė dėmesį, kad labai svarbu visiems kartu bendradarbiauti, kalbėtis bei tartis su visomis grupėmis aptarti jiems visus rūpimus klausimus ir bandyti juos išspręsti. Taip pat pastebi, kad ir Klaipėdos miesto infrastruktūra nėra labai draugiška žmonėms su negalia. Vienas iš siūlymų būtų vadovės kreiptis dėl savanorių pagalbos šventės metu neįgaliesiems. Dar siūlymas būtų susisiekti su socialinių paslaugų centrais teikiančiais pavežėjimo paslaugas neįgaliesiems.

Prieš didžiąsias šventes sukontaktuoti su bendruomenėmis ir aptarti konkrečius siūlymus, prašymus.

Nina Puteikienė pasiūlė įrengti erdves neįgaliesiems.

Kazys Bagdonas paminėjo, kad visada geranoriškai sutikdavo savanoriauti jaunimas iš „Apskritas stalas“.

J. Ruškė priminė, kad neįgaliųjų organizacijos yra atleistos nuo vietinės rinkliavos mokesčių miesto švenčių metu, bet iškilo kita problema jiems neišduoda leidimai, tad iškyla įvažiavimo į prekybos vietą su automobiliu, nes apsauga nenori praleisti be leidimų, tiesiog šiais metais, kad nekiltų nesusipratimai būtų gerai, kad taip pat būtų išduoti leidimai įvažiuoti į savo prekybos vietą su automobiliu.

Erika Šulskė padėkojo už išsakytus prašymus, pastabas į kurias bus atsižvelgta, kilus klausimams kontaktus palaikys su NTR pirmininke Jūrate Ruške.

NUTARTA: Informacija išklausyta.

3. SVARSTYTA. Klaipėdos Neįgaliųjų reikalų tarybos veiklos ataskaita už 2021 metus.

NRT pirmininkė Jūratė Ruškė priminė, kad elektroniniu paštu 2022-03-21 visiems tarybos nariams buvo išsiųsta 2021 m. Klaipėdos NRT veiklos ataskaita už 2021 m. Pirmininkė posėdžio metu visiems tarybos nariams ir svečiams dar kartą pristatė 2021 m. NRT veiklos ataskaitą (Priedas 1).

Socialinės paramos skyriaus vedėja Audronė Liesytė posėdyje nedalyvavo, tačiau veiklos ataskaitai pritarė el. paštu.

Klaipėdos „Medeinės“ mokyklos direktorė Elena Knyzaitė posėdyje dalyvauti negalėjo, tačiau išreiškė nuomonę el. paštu, kad pritaria 2021 m. NRT veiklos ataskaitai.

BĮ Neįgaliųjų centro „Klaipėdos Lakštutė“ direktorė posėdyje nedalyvavo, tačiau savo nuomonę išsakė el. paštu ir pritarė Ataskaitai už 2021 metus.

NUTARTA: Pritarti pateiktai 2021 m. Neįgaliųjų reikalų tarybos veiklos ataskaitai bendru sutarimu.

1. SVARSTYTA. Kiti klausimai.

Kazys Bagdonas paklausė ar pirmininkė yra numačiusi kažkokias prioritetines sritis 2022 m.

J. Ruškė teigė, kad jos nuomone prioritetinių sričių, orientuojantis tik į vieną kažkurią sritį, numatyti netikslinga. Jos teigimu, asmenims, turintiems negalią iššūkių, spręstinų problemų, aktualių klausimų kyla iš įvairiausių sričių (švietimo, socialinių, sveikatos ir kt.) ir akcentavo, kad sekančio posėdžio metu bus aptarti aktualūs klausimai asmenims, turintiems negalią ir/ar jų bendruomenėms.

Nina Puteikienė pasisakė, kad iškyla problemos su Socialine sritimi, iškyla problemos senyvo amžiaus asmenims nustatyti sunkią negalią, trūksta informacijos tad šiuo klausimu būtina padiskutuoti sekančiame posėdyje.

Vyko diskusija.

Kazys Bagdonas priminė, kad yra likusi sena problema, kurią reikia padėti išspręsti ir, kurią gali išsamiai pristatyti Janinai Tulabienė, kaip VšĮ „Klaipėdos viltis“ vadovė. Ne vieną kartą buvo kreiptasi į savivaldybės administraciją dėl kelio sutvarkymo adresu Debreceno g. 48, Klaipėda.

Janina Tulabienė pristatė esamą situaciją 2017 m. buvo pasiūlyta savivaldybei apsvarstyti poreikį ir galimybes dėl privažiuojamojo kelio įrengimo nuo Debreceno gatvės iki Debreceno g. 48 pastatų komplekso, kur įsikūrusios 6 įstaigos vykdo veiklą. Kadangi jau buvome ne kartą kreipęsi dėl šių objektų susijusiomis problemomis (aplinkinių gyventojų automobilių statymas mūsų teritorijose, automobilių srautas daugiabučio kieme, specialiojo transporto privažiavimas, šiukšlių maišų ir buitinių atliekų palikimas prie konteinerių, susisiekimo viešuoju transportu problema, negalėjimas prižiūrėti savo teritorijos, nesant nustatytoms naudojimosi riboms), prašė įvardinti, kokioje darbų stadijoje yra šiuo metu mus dominantys objektai. Kodėl sustojo jau prieš tris metus pradėti darbai ir projektai ? Kokie darbai, kokiomis datomis yra numatyti atlikti artimiausiu metu? Sulaukus atsakymo iš tuometinio Klaipėdos miesto savivaldybės administracijos direktoriaus Sauliaus Budino 2018 m. lapkričio 12 d. buvo pasirašyta paslaugų sutartis atlikti pravažiuojamojo kelio prie pastato Debreceno g. 48, įrengimo ir pastato aplinkos sutvarkymo projektas. Pagal patvirtintą Klaipėdos miesto savivaldybės 2019-2021 m. Strateginį veiklos planą darbus buvo planuojama pradėti 2020 m. ir baigti 2021 m. Kadangi darbai nevyko, 2021 m. rugpjūčio mėn. vėl buvo kreiptasi į administracijos direktorių Gintarą Neniškį. Atsakymas buvo toks pat kaip ir pirmą kartą, jog privažiuojamojo kelio įrengimui ir pastato aplinkos sutvarkymui parengtas techninis projektas ir gautas statybos leidimas. Rangos darbai planuojami pradėti 2024 m. Senjorų Tarybos posėdžio metu anot Klaipėdos m. statybos ir infrastruktūros plėtros skyriaus vedėjo Valdo Švedo paaiškėjo, jog ši problema Klaipėdos miesto savivaldybės atstovų yra žinoma, tačiau nepatenka į prioritetų sąrašą. Prašome padėti NRT narių išsiaiškinti kodėl senjorų, neįgaliųjų, vaikų, įstaigų darbuotojų ir daugiabučių namų gyventojų saugumas nėra prioritetinis klausimas ir dar kartą kreiptis raštu nuo NRT narių su siūlymu įtraukti šį kelio ruožą į prioritetinį. Vyko diskusija.

 NUTARTA.

 Pritarta paruošti raštą dėl kelio restauravimo adresu Debreceno g. 48 Klaipėda, su siūlymu dar kartą peržiūrėti prioritetus ir atkreipti dėmesį į šią problemą.

Posėdžio pabaiga – 14:00 val.

Posėdžio pirmininkė Jūratė Ruškė

Posėdžio sekretorė Jurgita Šekštėnienė